(vovworld)-ໃນສະພາບເຊື່ອມໂຍງເຂົ້າກັບເສດຖະກິດໂລກ, ສ້າງເຄື່ອງໝາຍການຄ້າແຫ່ງຊາດໄດ້ ແມ່ນວິທີເພື່ອຢັ້ງຢືນຄຸນຄ່າກໍ່ຄືບົດບາດທີ່ຕັ້ງຂອງວິສາຫະກິດໃນຕະຫລາດ. ເຖິງວ່າ ຍາມໃດວົງເງິນສົ່ງອອກຂອງ ຫວຽດນາມ ກໍບັນລຸລະດັບເຕີບໂຕ ແລະ ມີຄວາມສາມາດບົ່ມຊ້ອນ, ທ່າແຮງກ່ຽວກັບການສົ່ງອອກຜະລິດຕະພັນກະເສດ, ສິນໃນນ້ຳຫລາຍຢ່າງກໍຕາມ ແຕ່ຄວາມຈິງ ຫວຽດນາມ ບໍ່ທັນມີເຄື່ອງໝາຍການຄ້າແຮງໄດ້ຫລາຍ. ສະນັ້ນ ການສ້າງ, ຮັກສາ ແລະ ພັດທະນາເຄື່ອງໝາຍການຄ້າແຫ່ງຊາດ ແມ່ນວິວັດການທີ່ຮຽກຮ້ອງໃຫ້ມີຄວາມມານະພະຍາຍາມຂອງປະຊາຄົມວິສາຫະກິດ ແລະ ລັດ.
ໃນ 5 ປີຢ່າງລຽນຕິດ, ນັບແຕ່ປີ 2008 - 2012, ບໍລິສັດຫຸ້ນສ່ວນນ້ຳນົມ ຫວຽດນາມ (Vinamilk) ລ້ວນແຕ່ບັນລຸເຄື່ອງໝາຍການຄ້າແຫ່ງຊາດ. ນີ້ແມ່ນຜົນສຳເລັດເຊິ່ງບໍ່ແມ່ນວ່າວິສາຫະກິດພາກເອກະຊົນແຫ່ງໃດທີ່ເຄື່ອນໄຫວຢູ່ ຫວຽດນາມ ກໍບັນລຸໄດ້. ທ່ານ ຫງວຽນກວກແຄງ, ຜູ້ອຳນວຍການບໍລິຫານບໍລິສັດ Vinamilk ໃຫ້ຮູ້ວ່າ: ເພື່ອບັນລຸໄດ້ນາມມະຍົດດັ່ງກ່າວ ຕ້ອງຜ່ານວິວັດການຍົກສູງຄຸນນະພາບຜະລິດຕະພັນ, ການລົງທຶນເຕັກໂນໂລຊີ, ສ້າງລະບົບຂາຍຍ່ອຍ ແລະ ຍຸດທະສາດດຳເນີນທຸລະກິດ. ໃນສະພາບການແກ້ງແຍ້ງຢ່າງແຮງກັບບໍລິສັດດຳເນີນທຸລະກິດນ້ຳນົມຂອງຕ່າງປະເທດ ຫລາຍແຫ່ງ, ຜະລິດຕະພັນຂອງ Vinamilk ຍັງຄົງກວມ ກວ່າ 30% ອັດຕາສ່ວນຕະຫລາດນົມຝຸ່ນ ແລະ ແຕ່ 50 - 80% ຂອງອັດຕາສ່ວນຜະລິດຕະພັນອື່ນ. ຕາມທ່ານ ຫງວຽນກວກແຄງ ແລ້ວ, ເຄື່ອງໝາຍການຄ້າແຫ່ງຊາດແມ່ນສິ່ງທີ່ບໍ່ວ່າວິສາຫະກິດແຫ່ງໃດກໍປາດຖະຫນາຢາກມີ. ເມື່ອມີເຄື່ອງໝາຍການຄ້າແລ້ວ, ກຳລັງຄວາມສາມາດແກ້ງແຍ້ງຂອງວິສາຫະກິດກໍໄດ້ຮັບການຍົກສູງຂຶ້ນ. ເຖິງຢ່າງໃດກໍຕາມ, ວິສາຫະກິດຕ້ອງມານະພະຍາຍາມຢ່າງໃຫຍ່ຫລວງເພື່ອຮັກສາເຄື່ອງໝາຍໃຫ້ໄດ້.
“ການສ້າງເຄື່ອງໝາຍການຄ້າແມ່ນຫຍຸ້ງຍາກ, ແຕ່ການຮັກສາຍັງຫຍຸ້ງຍາກກວ່າ. ເພື່ອໃຫ້ເຄື່ອງໝາຍການຄ້າພັດທະນາ, ວິສາຫະກິດຕ້ອງມີຍຸດທະສາດໃນແຕ່ລະໄລຍະຢ່າງລະອຽດ. Vinamilk ພະຍາຍາມພັດທະນາຕະຫລາດພາຍໃນປະເທດ ແລະ ສາກົນ, ຫັນຜະລິດຕະພັນເປັນຫລາຍຮູບຫລາຍແບບ, ສຸມໃສ່ພັດທະນາຜະລິດຕະພັນທີ່ມີຄຸນນະພາບສູງ, ເໝາະສົມກັບຄວາມຕ້ອງການຂອງຜູ້ອຸປະໂພກບໍລິໂພກ, ລາຄາຕ້ອງມີການແກ້ງແຍ້ງ.”
ໃນພື້ນຖານເສດຖະກິດເຊື່ອມໂຍງເຂົ້າກັບສາກົນປະຈຸບັນ, ການສ້າງເຄ່ືອງໝາຍການຄ້າແຫ່ງຊາດຍັງເປັນການຢັ້ງຢືນບົດບາດທີ່ຕັ້ງຂອງປະເທດຊາດຕິດພັນກັບສິນຄ້າ, ການບໍລິການຜ່ານຄຸນນະພາບ, ອິດທິພົນຊື່ສຽງຂອງກາໝາຍສິນຄ້າ. ມີວິສາຫະກິດຫລາຍແຫ່ງບັນລຸເຄື່ອງໝາຍການຄ້າແຫ່ງຊາດໄດ້ຂະຫຍາຍໄປສູ່ຕະຫລາດໂລກ, ນຳມາເຊິ່ງບັນດາໝາກຜົນທີ່ຕັ້ງຫນ້າ. ທ່ານ ເລເຟືອກຫວູ, ປະທານກຸ່ມບໍລິສັດ ຮວາແຊນ, ແມ່ນຫນຶ່ງໃນຈຳນວນ 54 ວິສາຫະກິດບັນລຸເຄື່ອງໝາຍການຄ້າແຫ່ງຊາດປີ 2012 ໃຫ້ຮູ້ວ່າ: ກ່ອນນີ້ ຜະລິດຕະພັນ ຮວາແຊນ ສ່ວນຫລາຍແມ່ນຂາຍຢູ່ພາຍໃນປະເທດ. ນັບແຕ່ປີ 2010, ວິສາຫະກິດເລີ່ມສົ່ງໄປຂາຍຢູ່ຕ່າງປະເທດ ແລະ ຮອດປີ 2012 ວົງເງິນສົ່ງອອກຂອງວິສາຫະກິດ ບັນລຸ 180 ລ້ານ USD. ໃນປີ 2013, ວິສາຫະກິດ ພວມພະຍາຍາມເພື່ອບັນລຸວົງເງິນສົ່ງອອກໃຫ້ໄດ້ 250 ລ້ານ USD. ຕາມທ່ານ ເລເຟືອກຫວູ ແລ້ວ, ການສ້າງເຄື່ອງໝາຍການຄ້າແຫ່ງຊາດແມ່ນຄວາມເອກອ້າງທະນົງໃຈສຳລັບວິສາຫະກິດ ແຕ່ກໍແມ່ນຄວາມຮັບຜິດຊອບອັນໃຫຍ່ຫລວງ ແລະ ກໍເປັນວິວັດການຍາວນານ ດ້ວຍສິ່ງທ້າທາຍຫລາຍຢ່າງ.
“ເນື້ອແທ້ຂອງຕະຫລາດ ຍາມໃດກໍແມ່ນການແກ້ງແຍ້ງກ່ຽວກັບຜະລິດຕະພັນ, ຄຸນນະພາບ, ເຕັກໂນໂລຊີ. ສະນັ້ນ ເລື່ອງລົງທຶນກ່ຽວກັບເຕັກໂນໂລຊີ, ອຸປະກອນ, ການຄຸ້ມຄອງຄຸນນະພາບ ແລະ ຍຸດທະສາດ maketing ຕ້ອງໄດ້ຮັບການປັບປຸງຢ່າງບໍ່ຢຸດຢັ້ງ, ນັ້ນແມ່ນສິ່ງທີ່ຈຳເປັນຂອງວິສາຫະກິດຖ້າຢາກຄົງຄົວ ແລະ ພັດທະນາ. ຂ້າພະເຈົ້າມີຄວາມເຊື່ອໝັ້ນວ່າ ຖ້າຫາກພວກເຮົາມີທັດສະນະຢ່າງຖືກຕ້ອງກໍຄືຊອກຫາວິທີທີ່ຕັ້ງຫນ້າໄດ້ ໄລຍະຈະມາເຖິງ ວິສາຫະກິດ ຫວຽດນາມ ຈະມີກາລະໂອກາດການລົງທຶນ, ຜະລິດ ແລະ ສົ່ງອອກ.”
ໃນວິວັດການ ຫວຽດນາມເຊື່ອມໂຍງເຂົ້າກັບພື້ນຖານເສດຖະກິດສາກົນ, ຄຽງຄູ່ກັບການກໍ່ສ້າງ, ເລື່ອງປົກປັກຮັກສາເຄື່ອງໝາຍການຄ້າໃນຕະຫລາດໂລກ ແມ່ນສິ່ງຈຳເປັນທີ່ສຸດ ຊຶ່ງວິສາຫະກິດ ແລະ ອົງການກ່ຽວຂ້ອງຄວນມີຄວາມເອົາໃຈໃສ່ເປັນພິເສດ. ທ່ານ ເລືອງວັນຕື້, ປະທານສະຫະສະມາຄົມ ກາເຟກາກາວ ຫວຽດນາມ ຖືວ່າ:
“ບັນດາວິສາຫະກິດ ຕ້ອງຈົດທະບຽນເຄ່ືອງໝາຍການຄ້າຂອງຕົນ, ພາຍຫລັງຈົດທະບຽນສຳເລັດແລ້ວ ຕ້ອງຍູ້ແຮງການສົ່ງສິນຄ້າໄປສູ່ໂລກ ແລະ ຮັກສາຄຸນນະພາບຜະລິດຕະພັນ. ລັດກໍຄວນຫນູນຊ່ວຍວິສາຫະກິດໃນການສ້າງເຄື່ອງໝາຍການຄ້າ, ແນະນຳ ວິສາຫະກິດສ້າງ ແລະ ໂຄສະນາເຄື່ອງໝາຍການຄ້າພາຍໃນປະເທດກໍຄືສາກົນ, ຫນູນຊ່ວຍດ້ານທຶນຮອນ ແລະ ເຕັກໂນໂລຊີເພື່ອໃຫ້ວິສາຫະກິດ ສືບຕໍ່ລົງທຶນຍົກສູງຄຸນນະພາບ ແລະ ກຳລັງຄວາມສາມາດແກ້ງແຍ້ງ ເພື່ອເພີ່ມການສົ່ງອອກ.”
ເຖິງວ່າຍັງປະສົບກັບຄວາມຫຍຸ້ງຍາກຫລາຍຢ່າງກໍຕາມ ແຕ່ໝາກຜົນແຫ່ງການສົ່ງອອກໃນຫລາຍປີມໍ່ໆມານີ້ ບັນລຸລະດັບຈະເລີນເຕີບໂຕສູງ, ປະກອບມູນຄ່າເຂົ້າໃນພື້ນຖານເສດຖະກິດ ຫວຽດນາມ. ນີ້ແມ່ນການພິສູດໃຫ້ເຫັນຢ່າງຈະແຈ້ງກ່ຽວກັບການພັດທະນາຂອງບັນດາວິສາຫະກິດ, ເປັນຕົ້ນໃນວິວັດການຍົກສູງຄຸນນະພາບຜະລິດຕະພັນເທື່ອລະກ້າວ ແລະ ສ້າງເຄື່ອງໝາຍການຄ້າ ຫວຽດນາມ ຢູ່ຕະຫລາດໂລກ. ທ່ານ ເຈີນຕວນແອງ, ຮອງລັດຖະມົນຕີກະຊວງອຸດສາຫະກຳ ແລະ ການຄ້າ ຫວຽດນາມ ໃຫ້ຮູ້ວ່າ: ໃນໄລຍະຈະມາເຖິງ ກະຊວງຈະສືບຕໍ່ສ້າງສະພາບແວດລ້ອມແຫ່ງການພັດທະນາເຄື່ອງໝາຍການຄ້າແຫ່ງຊາດຢ່າງສະດວກ, ສົມທົບກັບບັນດາກົນໄກນະໂຍບາຍເພື່ອໃຫ້ບັນດາວິສາຫະກິດໃນແຕ່ລະຂົງເຂດລະອຽດທີ່ໄດ້ຮັບເງື່ອນໄຂສະດວກໃນການສ້າງເຄື່ອງໝາຍການຄ້າ. ຄຽງຄູ່ກັນນັ້ນ, ການແນະນຳ ແລະ ຫນູນຊ່ວຍສະຫະສະມາຄົມຂະແຫນງສິນຄ້າ, ວິສາຫະກິດໃນການອາລັກຂາ ແລະ ຮັກສາຊັບສິນທາງປັນຍາທີ່ກ່ຽວຂ້ອງເຖິງປະເພດສິນຄ້າສົ່ງອອກທີ່ມີຄວາມສາມາດບົ່ມຊ້ອນ.
ການສ້າງເຄ່ືອງໝາຍການຄ້າແຫ່ງຊາດ ແມ່ນວຽກງານທີ່ຮີບດ່ວນ ແລະ ຕ້ອງມີຍຸດທະສາດຍາວນານ, ຄວາມເປັນເອກະພາບໃນນະໂຍບາຍຂອງລັດ, ຄວາມເຫັນດີເຫັນພ້ອມ ແລະ ຄວາມມານະພະຍາຍາມຂອງປະຊາຄົມວິສາຫະກິດ. ດ້ວຍບັນດາຜົນສຳເລັດຂອງແຕ່ລະຜະລິດຕະພັນ, ວິສາຫະກິດຈະປະກອບສ່ວນເພີ່ມມູນຄ່າໃຫ້ແກ່ເຄື່ອງໝາຍການຄ້າ ຫວຽດນາມ, ຊ່ວຍສິນຄ້າ ຫວຽດນາມ ຢືນຢັນອິດທິພົນຊື່ສຽງ ແລະ ບົດບາດທີ່ຕັ້ງໃນຕະຫລາດໂລກ.